Dis soos dit was – De Novo Boeke
Home → Uncategorized → Dis soos dit was
Hierdie klompie stories is 'n gesamentlike poging van my en my neef, Mocke Vermeulen. Mocke se ouers, Ant Baby en Oom Dries, het destyds die Afrikaner Losieshuis op Carnarvon besit.
Die stories en staaltjies in hierdie boek is op 'n manier 'n nostalgietrip. By die lees van die boek moet die volgende onthou word:
Dit is beslis nie 'n poging tot geskiedskrywing nie. Dit is sommer net stories. Ek kan ook nie met my hand op die Bybel sweer dat die stories wat hier vertel word presies net so gebeur het nie en dat alles die volle waarheid en niks anders as die waarheid is nie.
Ek vermoed dat sommige van die stories oor die jare ook maar stertjies bygekry het. Mark Twain het nie verniet gesê: "When I was younger, I could remember anything, whether it happened or not, but I am getting old, and soon I shall remember only the latter." Hierby het Oscar Wilde later bygevoeg: "Memory is the diary that chronicles things that never have happened and couldn't possibly have happened."
Sommige van die stories het heel waarskynlik oor die jare stertjies bygekry. Maar lees maar self van Mocke se bobbejaan en wat gebeur het in die Sentrale Kafee toe die bobbejaan vir die hond geskrik het. Of daardie storie van hoe die Glucose Stout-drinkery op die rugbylorrie amper 'n paar van ons se skoolloopbaan verongeluk het. En wat van die aflosspanne wat met die kêrel wat homself ooreet het, op en af langs die spoorlyn moes hardloop om sy lewe te red.
Hierdie is lekkerlees stories en staaltjies oor gewone mense in die Carnarvon-kontrei, van mense wat jare gelede op hulle unieke plattelandse leefwyse, probeer het om 'n sinvolle bestaan te maak. Dit word aangebied met heelwat humor en so hier en daar slaan 'n bietjie deernis deur.
Klik om een van die stories in die boek te lees
"In 2009 was dit die 500ste herdenking van die geboortejaar van die Hervormer Calvyn. Snaaks, maar elke keer as ek die naam Calvyn sien of hoor spring my gedagtes meer as vyftig jaar terug na Vanwyksvlei.
Vanwyksvlei is 'n klein Karoodorpie, eintlik meer 'n boeresentrum, so omtrent halfpad tussen Carnarvon en Prieska. Daar is 'n groot dam waarvan die water vir 'n klein bietjie besproeiingsboerdery aangewend was – dis nou wanneer dit in daardie wêreld wel vir 'n verandering gereën het en die dam water gekry het. Daar was darem 'n Sekondêre skool op die dorp, d.w.s. dit het tot Std 8 (graad 10) gegaan. Daarna moes die kinders na groter skole, meestal op Prieska of Carnarvon, vir hul Std 9 en matriek jare gaan of na die spogskole in die Paarl of Stellenbosch. Maar al was dit net 'n sekondêre skooltjie het hulle nogal 'n lekker rubyspannetjie gehad.
Ons Carnarvoners het elke jaar 'n tuis- en wegwedstryd teen hulle gespeel. Omdat hulle skool net tot Std 8 gegaan het, moes ons tweede span teen hulle eerstespan speel. Ons was darem toegelaat om die paar van ons eerstespanspelers wat nog in Std 8 was in ons span in te sluit. Ook maar onder protes want Vanwyksvleiers het gevoel dit is bietjie onregverdig om manne wat al eerstespan ervaring het teen hulle te laat opdraf.
Op 'n stadium het hulle twee kranige manne in hul span gehad, die broers Luther en Calvyn. Waarom die twee outjies nie later Springbokke geword het nie weet ek nie, want hulle was regtig baie goeie spelers. Wanneer ons span teen hulle gaan speel het, het ons afrigter altyd vooraf planne uitgewerk hoe ons die twee mannetjies in toom moes hou. Nie dat dit veel gehelp het nie, want hulle was net te goed.
In daardie dae was daar nie iets oos grasvelde waarop ons rugby gespeel het nie. Die rugbyvelde was deur die bank klipharde grondvelde waar jy gereeld jou knieë en elmboë nerfaf geval het. In die skool kon jy gedurende wintermaande altyd weet watter seuns speel rugby. Dit was die manne wat met rowe en pleisters op hul elmboë en knieë rondgeloop het.
Vir een of ander rede, waarskynlik om bietjie kalk te spaar, is net die buitelyne en doellyne van Vanwyksvlei se rugbyveld met kalk uitgemerk. Die kwartlyne en middellyn was met slotjies (wat met die dun punt van 'n pik getrek is) aangedui. Vir ons het dit nie 'n probleem veroorsaak wanneer ons op Vanwyksvlei se veld moes speel nie maar een keer het dit vir hulle 'n effense probleem veroorsaak toe hulle by ons op Carnarvon kom speel het.
Die wedstryd het daardie dag besonder gelykop verloop en ons Carnarvoners moes alles uithaal om te keer dat hulle nie met ons weghol nie. Veral Calvyn was daardie dag kookwater en ons moes ons keer ken om hulle van ons doellyn af weg te hou. Ons was hier naby die einde nog voor toe Calvyn skielik met die bal onder die arm wegbars en afsit na ons doellyn. Dit lyk na 'n seker drie vir Vanwyksvlei en ons jaag soos 'n spul honde agter 'n haas agter hom aan. En daar by ons kwartlyn duik hy met 'n sierlike boog oor die lyn en druk 'n pragtige drie – agter die kwartlyn. Dit gee ons manne kans om by te kom en die bal oor die kantlyn te werk. Die eindfluitjie blaas kort daarna en ons stap as wenners van die veld.
Agterna wou almal weet wat het met Calvyn gebeur. Het hy dan gestruikel of iets? Waarom het hy dan oor die kwartlyn geduik en 'n drie gedruk? En toe kom die storie uit. Hy het ons aanstormende verdedigers dopgehou toe hy so uit die hoek van sy oog die wit kalklyn hier voor hom sien. Omdat hy aan Vanwyksvlei se veld gewoond was waar net die doellyn wit gekalk is, het hy gedink hy is reeds oor die doellyn en dis hoekom hy sy drie daar gedruk het. En so het Calvyn se foutjie gemaak dat ons die wedstryd gewen het."